text: Штотыднева па суботах з 9.00 да 12.00 гадзін у Пагранічным сельскім выканаўчым камітэце функцыянуе "прамая тэлефонная лінія".
  Тэрыторыя сучаснага сельсавета ў XV-XVIII стагоддзях уваходзіла ў склад Гродзенскага павета Трокскага ваяводства і Ваўкавыскага павета Навагрудскага ваяводства. У XIX - пачатку XX стагоддзя частка населеных пунктаў адносілася да Вялікабераставіцкай і Галынкаўскай валасцей Гродзенскага павета, а частка – да Свіслачскай воласці Ваўкавыскага павета.
  З верасня 1915 года - пад акупацыяй кайзераўскіх войскаў, а ў 1921-1939 г.г. - у складзе Польшчы. У час фашысцкай акупацыі ў Сакалоўскім і Ваўкавыскім паветах акругі “Беласток”, якая была ў складзе Усходняй Прусіі.
  З ліпеня 1944 года Грыцавіцкі сельсавет уваходзіў у Свіслацкі, а з 13 лютага 1960 года ў Бераставіцкі раёны. У 1961 годзе Грыцавіцкі сельсавет ліквідаваны, вёскі далучаны да Цецяроўскага сельсавета, які ў 1978 годзе рэарганізаваны ў Пагранічны пассавет, у 2004 годзе далучаны вёскі былога Кватарскага сельсавета, з 2007 года - Пагранічны сельсавет.
  На тэрыторыі сельсавета размешчана 22 населеных пунктаў: аграгарадкі Пагранічны і Кватары, вёскі – Вараны, Гарбачы, Грыцавічы, Дзевяткі, Жылічы, Каласы, Клепачы, Краснае, Лясная, Міжэвічы, Мінчыкі, Мянькі, Паўлюшкі, Рудаўляны, Сыраежкі, Цецяроўка, Чаплічы, Яскалды, Ятаўты, хутар Франкова. Колькасць насельніцтва па стане на 01.01.2018 складае 3015 чалавек.
  Аграгарадок Пагранічны – візітная картка Бераставіцкага раёна. Абазначаны на карце ВКЛ 2-й палавіны XVI стагоддзя.
  Гісторыя аграгарадка цесна звязана з развіццём чыгуначнай станцыі, якая ўзнікла тут у сувязі з будаўніцтвам чыгуначнай дарогі Баранавічы – Беласток.
  Першыя цягнікі станцыя прыняла ў 1887 годзе. Да 1917 года праз яе праходзілі пасажырскія саставы ў Заходнюю Еўропу. У пасляваенны час была грузавой і перевалачнай станцыяй. Сярод грузаў перабольшваў каменны вугаль.
  Населены пункт вакол станцыі не меў асобнай назвы, а усё разам называлася «станцыя Бераставіца». 30 снежня 1975 года Указам Прэзідыума Вярхоўнага Савета БССР станцыі быў дадзены статус «пасёлка» і афіцыйная назва «пасёлак Бераставіца».
  Гісторыя пасёлка Пагранічны пачынаецца з перайменавання Указам Вярхоўнага Савета БССР 28 сакавіка 1978 года пасёлка Бераставіца ў рабочы пасёлак Пагранічны. З 2007 года - аграгарадок Пагранічны.
  У склад аграгарадка Пагранічны ўваходзіць 20 вуліц. Колькасць насельніцтва складае 1681 чалавек. Прамысловасць адсутнічае, аграгарадок з’яўляецца цэнтрам сельсавета и камунальнага сельскагаспадарчага унітарнага прадпрыемства «Пагранічны - Агра». Гэта другі па ліку аграгарадок у раёне.
  Сетка сістэмы адукацыі сельсавета прадстаўлена дзяржаўнай установай адукацыі «Сярэдняя школа аг.Пагранічны», дзяржаўнай установай адукацыі «Кватарскі вучэбна-педагагічны комплекс яслі-сад – базовая школа», дзяржаўнай установай адукацыі «Дашкольны цэнтр развіцця дзіцяці аг.Пагранічны».
  Сістэма аховы здароўя прадстаўлена: Пагранічнай амбулаторыяй на 50 наведванняў у змену, Кватарскім фельдшарска-акушэрскім пунктам. Ёсць аптэка.
  Функцыянуе фiлiял па культурна-дасугавай дзейнасцi аг. Пагранiчны дзяржаўнай установы культуры «Бераставiцкi раённы цэнтр культуры i народнай творчасцi», Пагранiчная i Кватарская сельскiя бiблiятэкi, Пагранiчны фiлiял дзяржаунай установы адукацыi «Бераставiцкая дзiцячая школа мастацтваў», комплексны прыёмны пункт, 2 аддзяленнi сувязi, 2 банi, 11 аб’ектаў гандлю.
  На тэрыторыі сельсавета дзейнічаюць: чыгуначная станцыя «Бераставіца» транспартнага рэспубліканскага унітарнага прадпрыемства «Баранавіцкае аддзяленне Беларускай жалезнай дарогі», філіял «Аўтамабільны парк № 18 г.п.Бераставіца» адкрытага акцыянернага таварыства «Гроднааблаўтатранс», Бераставіцкі хлебапрыёмны ўчастак Роскага вытворчага ўчастка адкрытага акцыянернага таварыства «Агракамбінат «Скідзельскі», філіял Бераставіцкі свеклапункт акцыянернага таварыства «Скідзельскі цукровы камбінат», пагранічная застава «Пагранічны», мытны пост «Бераставіца» Гродзенскай регіянальнай мытні, аддзяленне пагранічнага кантролю.
  На тэрыторыі сельсавета знаходзіцца 5 помнікаў воінам, якія загінулі у гады Вялікай Айчыннай вайны, 2 воінскія пахаванні.